和子華兄宴王道損公宇
作者：韓維
朝代：宋

paragraphs: 濟濟高燕會，衆賓且喜樂。
方冬氣常溫，是日寒始若。
愁雲際平林，垂見雪花落。
四座喜相顧，有引必虛爵。
中堂豈非佳，東圃羅帟幄。
當亭列射格，抗的明灼灼。
雕弓既出韔，勁矢各在握。
主人揖讓興，客以次序作。
目惴綵樹移，心傾鐘鼓數。
笑言何謔失，儀節亦稱娖。
酒酣事頗變，極口縱談謔。
失令固有罰，出語輒見酌。
平生愛疏放，論議鄙齪齪。
歡來一狂散，豈顧醒後怍。
詩人亦有言，善戲不爲虐。
所頼衆君子，闊達見表襮。
還家遂酩酊，豈復記鳴柝。